U-I-146/03
Natisni
Opravilna št.:
U-I-146/03
Datum odločitve:
10. 7. 2003
ECLI:
ECLI:SI:USRS:2003:U.I.146.03
Akt:
Zakon o prevzemih (Uradni list RS, št. 47/97 in 56/99)
Izrek:
Pobuda za začetek postopka za oceno ustavnosti Zakona o prevzemih (Uradni list RS, št. 47/97 in 56/99) se zavrže.
Evidenčni stavek:
Drugi odstavek 24. člena Zakona o Ustavnem sodišču določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti neposreden in konkreten, morebitna ugoditev pobudničnemu predlogu mora privesti do izboljšanja njenega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Špeh, Gorenje
Datum vloge:
13. 6. 2003
Vrsta odločitve:
sklep
Vrsta rešitve:
zavrženje
Dokument:
US22556
Dokument v PDF obliki:
U-I-146-03.pdf
116 KB
Prenesite datoteko
U-I-146/03-6
10. 7. 2003
SKLEP
Ustavno sodišče je v postopku za preizkus pobude Janeza Špeha iz Gorenja na seji dne 10. julija 2003
sklenilo:
Pobuda za začetek postopka za oceno ustavnosti Zakona o prevzemih (Uradni list RS, št. 47/97 in 56/99) se zavrže.
Obrazložitev
1. Pobudnik izpodbija Zakon o prevzemih (ZPre) v celoti. Meni, da določbe Zakona omogočajo njegovo nespoštovanje s strani tujih vlagateljev, kakor tudi drugih subjektov na trgu, s čimer naj bi bila povzročena tržna nekonkurenčnost in omejenost domačih podjetij. Posledice naj bi se kazale tudi v dolgoročnem izgubljanju prihodkov v obliki davkov, povečevanju stopnje brezposelnosti in manjši kupni moči prebivalcev Slovenije.
Pobudnik meni, da je navedeno v nasprotju z načeli pravne države, ker naj bi bili neposredno kršeni predpisi o konkurenci. Kršeno naj bi bilo tudi načelo enakosti pred zakonom, ker naj bi bili določeni subjekti postavljeni v privilegiran položaj. Kot primer nespoštovanja Zakona navaja prevzem Pivovarne Union s strani tujega vlagatelja. Navaja tudi primer prevzema družbe Lek. Meni, da prevzemi pomenijo načrtno obvladovanje slovenskega trga.
Pravni interes za vložitev pobude utemeljuje z navedbami, da je državljan Republike Slovenije ter davkoplačevalec.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji Ustavnega sodišča neposreden in konkreten. Splošen in abstrakten pravni interes, ki bi ga imel kdorkoli, ne zadošča. Predpis mora neposredno posegati v lastne pravice, pravne interese oziroma pravni položaj pobudnika, ugoditev predlogu pa mora privesti do izboljšanja njegovega pravnega položaja.
3. Pobudnik z navedbami, s katerimi utemeljuje svoj pravni interes, ni obrazložil, kako bi morebitna razveljavitev izpodbijanega zakona konkretno izboljšala njegov položaj. Ustavno sodišče je zato njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS ter prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić
zanjo
Sodnica
Milojka Modrijan